**Iktatószám: …**

**SZERZŐDÉS**

**KUTATÓSZOBAI HOZZÁFÉRÉSRE**

amely létrejött egyrészről a

**Magyar Nemzeti Bank** (székhely: 1054 Budapest, Szabadság tér 8-9.; adószám:   
10011953-2-44; képviseletében eljár:………………………………………..; a továbbiakban: **MNB**),

másrészről a

…………………………………………………………………….…………………………….(székhely: …………………………………………., adószám: ………………………………………….; képviseletében eljár: ………………………………………….,; a továbbiakban: **Intézmény**)

– együttesen: Felek – között az alulírott helyen és időpontban, az alábbi feltételekkel.

**I. A szerződés tárgya**

1. Jelen szerződés keretében a MNB az általa a 1133 Budapest, Váci út 76. sz. alatti Capital Square Irodaházban működtetett Kutatószobában (a továbbiakban: Kutatószoba) térítésmentes kutatószobai hozzáférést biztosít az Intézménnyel *[az Intézmény és Kutató közötti jogviszony típusa]* álló, a jelen szerződés 1. mellékletét képező Kutatószobai igénybejelentő adatlapon (a továbbiakban: Igénybejelentő) megjelölt kutató/kutatók (a továbbiakban: Kutató) részére az alábbi, az MNB kezelésében lévő adatállomány/adatállományok (a továbbiakban: Adatállomány) vonatkozásában:

*[Adatállomány meghatározása]*

2. A kutatás címe: *[a kutatás címének meghatározása]*.

A kutatás célja: *[a kutatás céljának meghatározása]*.

3. A kutatószobai hozzáférés időtartama:

*[kezdő és záró időpont, év/hónap/nap megjelöléssel]*

4. Az Adatállományt az MNB 5 évig változatlan formában megőrzi, ahhoz a Kutató igénye szerint a Kutatószoba használati szabályai szerint bármikor hozzáférést biztosít.

5. Az Adatállományhoz kizárólag a Kutató férhet hozzá. Az Igénybejelentőben foglaltakon kívül más személyek részére történő hozzáférés csak az MNB előzetes, írásbeli engedélyével, az Igénybejelentő és a jelen szerződés módosítása útján lehetséges.

**II. A Felek jogai és kötelezettségei**

6. Az Intézmény tudomásul veszi, hogy a Kutatószoba az MNB belső rendszereitől elkülönítetten működő, az MNB elhelyezésére szolgáló épületben kialakított elkülönített, videomegfigyelő-rendszerrel ellátott környezet, melynek keretében tilos:

a) dokumentumok fizikai nyomtatása; a Kutatószobában fizikai nyomtató nem áll rendelkezésre, így nyomtatás a kutatószobai környezetben nem lehetséges;

b) az Adatállomány bármilyen külső adathordozóra történő másolása;

c) a kutatáshoz használt adatok kliens PC helyi merevlemezén a Kutató saját profilján kívüli területre történő másolása; a Kutató a kliens PC helyi merevlemezén csak a saját kutatói profilja alatti területre mentheti munkaanyagait és kutatási eredményeit;

d) bármilyen eszköz kliens PC-hez történő csatlakoztatása; a kliens PC csatlakozó felületei nem használhatók;

e) telefon, illetve bármilyen mobilkommunikációra és rögzítésre alkalmas eszköz bevitele; a Kutatószobába való belépést megelőzően a Kutató a birtokában lévő telefont, mobilkommunikációs, illetve kép-, hang-, video rögzítésére alkalmas eszközöket az MNB által biztosított, kulccsal zárható tároló helyen köteles a Kutatószobában való tartózkodás idejére elhelyezni. Laptop és egyéb hasonló, nagyobb méretű mobilkommunikációra és rögzítésre alkalmas eszköz nem hozható be az MNB épületébe;

f) internet és e-mail használata; a Kutatószobai kliensek elkülönített környezetben működnek, így az internet és az arra épülő szolgáltatások használata nem lehetséges;

g) nem elektronikus formában készített (kézi) jegyzet Kutatószobából történő elvitele; a kutató a kutatásához kapcsolódóan jegyzeteket csak elektronikus formában, kutatói tárhelyére mentve vagy törölhető, Kutatószobában elhelyezett táblákon készíthet;

h) rendszerbeállítások módosítása; a Kutatószobai kliens PC adminisztrátori beállításainak megfelelően a kliens PC rendszerbeállításai nem módosíthatók;

i) kamera szándékos eltakarása, rongálása;

j) érvényes kutatási projekt nélkül történő belépés a Kutatószobába.

7. Az Intézmény tudomásul veszi, hogy a Kutató csak a Kutatószobában lévő kliens PC-n végezhet számításokat, elemzéseket, és a kutatómunka eredményeit kizárólag az MNB eszközein tárolhatja. Az Intézmény tudomásul veszi továbbá, hogy a Kutató a Kutatószobába csak külső programkódot hozhat be, külső állomány (adatbázis) behozatalára nincs lehetőség.

8. Az Intézmény tudomásul veszi, hogy a Kutató a Kutatószobát csak az MNB által meghatározott és a honlapján közzétett nyitvatartási időben, előzetes időpont foglalást követően jogosult felkeresni.

9. Az Intézmény tudomásul veszi, hogy a Kutató az MNB-ben tartózkodás során köteles megtartani az MNB beléptetési, valamint vagyon- és tűzvédelmi szabályait.

10. Az Intézmény tudomásul veszi, hogy a Kutatószobai kutatómunka támogatásához az MNB az Adatállományon és a hozzátartozó metaadatokon felül az alábbi kiegészítő információkat bocsátja a Kutató rendelkezésére a kutatási idejére, elektronikus formában:

a) a kutatni kívánt adatkörökre vonatkozó módszertani leírások, tisztított adatok esetén az adattisztítási eljárás, adatgyűjtési információk, kérdőívek (a változók nevével feltüntetve);

b) az adattáblákban lévő változók listája, melyen szerepel a változók egyértelmű, pontos neve, mértékegysége;

c) az adattáblákban szereplő (az adatok vonatkozási ideje szerint korábbi és jelenleg hatályos) osztályozások, nomenklatúrák leírása;

11. Az Intézmény tudomásul veszi, hogy az MNB a Kutatószobában előállított kutatási eredményeket felfedés elleni védelem szempontjából – a hivatalos statisztikáról szóló 2016. évi CLV. törvény (a továbbiakban: Stt.) 41. § (2) bekezdésével összhangban, annak érdekében, hogy a kutatási eredményekből a statisztikai egységek felfedésének kockázata a mindenkori legjobb statisztikai módszertani megoldásokkal összhangban minimális legyen – a kutatási eredmények kiadása előtt teljeskörűen ellenőrzi. Az MNB a kutatási eredmények utólagos adatvédelmi szempontú ellenőrzését a jelen szerződés 3. sz. mellékletét képező, a Kutató által az adott kutatási eredmény tekintetében hiánytalanul kitöltött és az MNB részére átadott „Kutatási eredmény dokumentációs sablon” átvételét követő 7 munkanapon belül végzi el. Amennyiben a Kutató egyszerre több kutatási eredményt ad át adatvédelmi szempontú ellenőrzésre, vagy a kutatási eredmény összetettsége miatt az adatvédelmi szempontú ellenőrzési munka várhatóan meghaladja a 7 munkanapot, úgy az MNB köteles erről a Kutatót e-mailben tájékoztatni.

A kutatási eredmények ellenőrzése kizárólag adatvédelmi jellegű, azok minőségi hibái kizárólag a Kutató felelősségi körébe tartoznak.

12. Az Intézmény tudomásul veszi, hogy az adatvédelmi szempontból ellenőrzött és jóváhagyott kutatási eredményeket az MNB – az MNB által generált és a Kutató számára a Kutatószobai igénybejelentő adatlapon a Kutató elérhetőségeként megadott mobiltelefonszámra előzetesen elküldött jelszóval ellátva – tömörített és titkosított állományként, a Kutató Kutatószobai igénybejelentő adatlapon megadott e-mail címére küldi meg.

13. Az Intézmény tudomásul veszi, hogy mind az Intézmény, mind a Kutató egyaránt köteles megtenni minden igazgatási, adminisztratív és technikai intézkedést annak érdekében, hogy az Intézmény, illetve a Kutató az MNB által az 1. pontban meghatározottat szerint rendelkezésére bocsátott Adatállományt kizárólag az Igénybejelentőben, illetve a jelen szerződés 2. pontjában megjelölt kutatási célra használja fel, és azt illetéktelen harmadik személyek ne ismerhessék meg. A jelen pontban foglalt kötelezettségek teljesítéséért az Intézmény és a Kutató egyetemleges felelősséggel tartoznak.

14. Az Intézmény és a Kutató egyetemlegesen felelősek továbbá azért, hogy az Adatállománnyal kapcsolatban semmilyen kísérletet nem tesznek arra, hogy az abban szereplő jogalanyokat bármely eszközzel beazonosítsák, vagy róluk valamilyen információt felfedjenek, valamint, hogy a Kutatószobában előállított és adatvédelmi szempontú ellenőrzésen átesett, majd a Kutató rendelkezésére bocsátott kutatási eredmények ne tartalmazzanak olyan információt, amely lehetővé teszi a jogalanyok közvetlen beazonosítását, vagy róluk valamilyen információ felfedését. Az Intézmény és a Kutató jelen pontban foglaltak szerinti felelőssége a szerződés megszűnését követően is, időbeli korlátozás nélkül fennáll.

15. Az Intézmény tudomásul veszi, hogy a Kutatószoba adatai alapján létrejött eredményeken alapuló publikáción, művön, tanulmányon a Kutató köteles feltüntetni az MNB-t mint adatforrást és egy arra vonatkozó nyilatkozatot, hogy az MNB-t nem terheli semmilyen felelősség az eredményekkel, illetve az azokból levont következtetésekkel kapcsolatban, az alábbiak szerint:

*„A jelen dokumentum a Magyar Nemzeti Bank [Adatállomány megnevezése] adatállománya(i) felhasználásával készült. A dokumentumban foglalt számítások és az azokból levont következtetések kizárólag [szerző neve] mint szerző szellemi termékei.”*

A Kutató köteles gondoskodni az Adatállomány felhasználásával létrehozott kutatási eredményeken alapuló publikációk, művek, tanulmányok (a továbbiakban együtt: művek) nyilvánosságra hozataláról, továbbá azok egy példányának az MNB részére, a nyilvánosságra hozatalt megelőzően történő eljuttatásáról. A jelen bekezdés szerinti tájékoztatási kötelezettség a már nyilvánosságra hozott művek módosítása esetén is fennáll.

16. A 15. pontban foglalt bármely kötelezettség elmulasztása esetén az MNB a következő akkreditációs eljárás során az adathozzáférést jogosult a hiányosság pótlásáig megtagadni.

17. Az Intézmény tudomásul veszi, hogy

a) az MNB az Adatállományt „as is” (ahogyan van) formában bocsátja a Kutató rendelkezésére és a jogszabályok adta legszélesebb körben kizárja felelősségét az Adatállománynak a 2. pontban meghatározott kutatási célra való alkalmassága tekintetében;

b) a kutatás keretében létrejövő, adatvédelmi szempontból ellenőrzött és a Kutató számára átadott kutatási eredmények kizárólag a 2. pontban meghatározott kutatás céljára használhatók fel;

c) az MNB semmilyen (sem kifejezett, sem hallgatólagos) felelősséget nem vállal a Kutatószobai környezetben létrehozott kutatási eredmények minőségére, pontosságára, megbízhatóságára és tartalmára vonatkozóan; ezek kizárólag az Intézmény és a Kutató egyéni kockázata és mérlegelése alapján kerülnek előállításra;

d) az a)-c) alpontban foglaltak alapján az MNB kizár minden felelősséget az Adatállomány felhasználásából, így különösen a Kutatószobai környezetben létrehozott kutatási eredmények hibáiból vagy hiányosságaiból eredő közvetlen vagy közvetett, járulékos, vagyoni kárért és nem vagyoni sérelemért, beleértve, de nem korlátozva az elmaradt haszonra, a jó hírnév sérelmére vonatkozó igényt.

18. Az Intézmény a Kutatóval egyetemlegesen felelős minden, a jelen szerződés feltételeinek megsértéséből eredő, az MNB-t vagy az Adatállományban szereplő jogalanyt a kutatáshoz kötődően ért vagyoni kárért és nem vagyoni sérelemért.

19. Az Intézmény tudomásul veszi, hogy a kutatási eredmények alapján történő publikálás során mind az Intézmény, mind a Kutató köteles megtartani az Stt., az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.), a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló 2016. április 27-i (EU) 2016/679 európai parlamenti és tanácsi rendelet (a továbbiakban: GDPR), valamint a Kutatószoba jelen szerződésben foglalt használati szabályait.

20. Az Intézmény tudomásul veszi, hogy a Kutatószoba jelen szerződésben foglalt használati szabályainak Kutató általi megsértése esetén az MNB a következő szankciókat alkalmazhatja:

a) Ha a kötelezettségszegés adminisztratív jellegű és nem veszélyeztette súlyosan a kutatószobai adatok védelmét – pl. a Kutató nem tájékoztatta az MNB-t a kutatási eredményből előállított publikációról, vagy azon nem megfelelően tüntette fel a forrást – az MNB kapcsolattartója a Kutatót írásban figyelmezteti. Meghatározott számú egymást követő figyelmeztetés után – amely figyelmeztetéseknek nem kell ugyanazon kutatáshoz kapcsolódniuk – a MNB a kutatói hozzáférést felfüggesztheti és a Kutatót a Kutatószoba használatától meghatározott időtartamra eltilthatja.

b) Ha a kötelezettségszegés biztonsági incidenst idézett elő, amely ugyanakkor nem veszélyeztette jelentősen a kutatószobai adatok védelmét, az MNB a kötelezettségszegés rögzítése mellett a Kutató adathozzáférését felfüggeszti. Meghatározott számú felfüggesztést követően az MNB a Kutatót a Kutatószoba használatától meghatározott időtartamra eltilthatja. A jelen alpont szerinti biztonsági incidensnek minősül különösen: kommunikációs, rögzítésre alkalmas eszköz vagy bármilyen írott dokumentum (könyv, jegyzet stb.) bevitele.

c) Ha a kötelezettségszegés olyan biztonsági incidenst idézett elő, amely jelentősen veszélyeztette a kutatószobai adatok védelmét, a kötelezettségszegésről szóló jegyzőkönyv felvétele mellett az MNB a Kutatót azonnali hatállyal, végleg eltilthatja a Kutatószoba használatától.

21. Az Intézmény tudomásul veszi, hogy a Kutató a jelen szerződés 2. mellékletét képező Kötelezettségvállalási nyilatkozatot (a továbbiakban: Nyilatkozat) köteles aláírni.

22. Jelen szerződés teljesítése során az MNB részéről kapcsolattartó személy(ek) neve és elérhetősége:

MNB részéről:

név:

beosztás:

telefon:

e-mail cím:

Intézmény részről:

név:

beosztás:

telefon:

e-mail cím:

23. Az MNB jogosult jelen szerződést az Intézményhez intézett írásbeli nyilatkozat útján azonnal megszüntetni (rendkívüli felmondás), valamint a megszűnés időpontjától számított 5 évig megtagadni minden, az Intézmény által benyújtott kutatószobai hozzáférési igényt, továbbá 5 évre kitiltani a kutatószobai hozzáférésből az Intézmény összes kutatóját, ha az Intézmény a jelen szerződésben, illetve a Kutató a Nyilatkozatban meghatározott bármely kötelezettségének nem tesz eleget.

A szerződés rendkívüli felmondása esetén az MNB a Kutató kutatószobai hozzáférését haladéktalanul megszünteti, és szükség esetén intézkedik a jogi felelősségre vonás iránti lépések megtételéről.

24. Jelen szerződésben nem szabályozott kérdésekben az Stt., a Magyar Nemzeti Bankról szóló 2013. évi CXXXIX. törvény, az Infotv., a GDPR, valamint a Polgári Törvénykönyvről szóló 2013. évi V. törvény rendelkezései az irányadók.

25. Jelen szerződés elválaszthatatlan részét képezik az alábbi mellékletek:

1. melléklet: az Intézmény és a Kutató által kitöltött és aláírt Kutatószobai igénybejelentő adatlap

2. melléklet: a Kutató által aláírt Kötelezettségvállalási nyilatkozat

3. melléklet: Kutatási eredmény dokumentációs sablon

4. melléklet: Kutatói tájékoztató az MNB Kutatószoba használatához

Jelen szerződés 4 példányban készült, melyekből mindkét Felet 2-2 példány illet meg.

|  |  |  |
| --- | --- | --- |
| Budapest, 20………………………………. | | ……………,20………………………………………….. |
| **Magyar Nemzeti Bank**  ……………………………… ……………………………… | | ***[Intézmény megjelölése]***  *………………………………………………………………………..* |
| *[MNB képviselőjének neve*  *beosztása]* | *[MNB*  *képviselőjének neve*  *beosztása]* | *[Intézmény képviselőjének neve*  *beosztása]* |